b'\n_START_ARTICLE_\nPsihi\xc4\x8dno nasilje\n_START_PARAGRAPH_\nPsihi\xc4\x8dno nasilje je ena izmed oblik nasilja. Ozna\xc4\x8duje mno\xc5\xbeico dejanj, ki na neza\xc5\xbeelen in grob na\xc4\x8din vplivajo na \xc4\x8dlovekovo psiho (vpliva na samozavest, samospo\xc5\xa1tovanje in samopodobo \xc5\xbertve).\n_START_SECTION_\nOpredelitev\n_START_PARAGRAPH_\nPsihi\xc4\x8dno nasilje je namerna uporaba mo\xc4\x8di proti posamezniku ali skupini ljudi. Vklju\xc4\x8duje zlorabo, zastra\xc5\xa1evanje in napade, s katerimi prizadenemo \xc5\xa1kodo mentalnemu, moralnemu in socialnemu razvoju posameznika. Ocena oseb(e), dogodka ali dejanja kot nasilnega je subjektivna, osnovana na podlagi pripisovanja pomena dogodkov. Gre za interakcijo vplivov specifi\xc4\x8dnega dogodka, izku\xc5\xa1enj, vrednot posameznika ipd.\n_START_SECTION_\nRaz\xc5\xa1irjenost psihi\xc4\x8dnega nasilja na delovnem mestu\n_START_PARAGRAPH_\nRaziskave, opravljene v razli\xc4\x8dnih evropskih dr\xc5\xbeavah (Avstrija, Danska, Finska, Irska, Mad\xc5\xbearska, Nem\xc4\x8dija, Nizozemska, Norve\xc5\xa1ka, Portugalska, \xc5\xa0vedska in Velika Britanija), ka\xc5\xbeejo, da je od 8\xc2\xa0% do 10\xc2\xa0% zaposlenih ob\xc4\x8dasno \xc5\xbertev psihi\xc4\x8dnega nasilja na delovnem mestu, od 1\xc2\xa0% do 4\xc2\xa0% zaposlenih pa je \xc5\xbertev resnih dejanj psihi\xc4\x8dnega nasilja. V ve\xc4\x8dini evropskih dr\xc5\xbeav se psihi\xc4\x8dno nasilje na delovnem mestu pogosteje pojavlja v javnem kot zasebnem sektorju. \xc5\xbdenske so pogosteje \xc5\xbertve, mo\xc5\xa1ki pa povzro\xc4\x8ditelji psihi\xc4\x8dnega nasilja. V povpre\xc4\x8dju traja psihi\xc4\x8dno nasilje od 15 do 18 mesecev. Med \xc5\xbertvami psihi\xc4\x8dnega nasilja se pribli\xc5\xbeno enako pogosto pojavljajo zaposleni z razli\xc4\x8dnim statusom.\n_START_SECTION_\nPsihi\xc4\x8dno nasilje v dru\xc5\xbeini\n_START_PARAGRAPH_\nPsihi\xc4\x8dno nasilje v dru\xc5\xbeini se lahko pojavlja kot samostojna oblika nasilja, lahko pa se prepleta s fizi\xc4\x8dnim in spolnim nasiljem. Gre za nasilje v kontekstu navezovalnih odnosov. V dru\xc5\xbeini, v katerih vlada nasilje, se cikli\xc4\x8dno izmenjujejo ob\xc4\x8dutki varnosti, tola\xc5\xbebe in za\xc5\xa1\xc4\x8dite z ob\xc4\x8dutki nemo\xc4\x8di, strahu in obupa.\n_START_SECTION_\nRaz\xc5\xa1irjenost psihi\xc4\x8dnega nasilja v dru\xc5\xbeini\n_START_PARAGRAPH_\nPilotna raziskava Katedre za dru\xc5\xbeinsko medicino Medicinske fakultete v Ljubljani iz leta 2006 je pokazala, da je 10,9\xc2\xa0% obiskovalcev zdravnika dru\xc5\xbeinske medicine \xc5\xbertev psihi\xc4\x8dnega nasilja v dru\xc5\xbeini. Raziskavo so leto kasneje ponovili. \xc5\xbdrtev psihi\xc4\x8dnega nasilja v dru\xc5\xbeini je bilo 23, 8\xc2\xa0%, od tega 15, 7\xc2\xa0% mo\xc5\xa1kih in 28, 5\xc2\xa0% \xc5\xbeensk. Ve\xc4\x8djo verjetnost za pojav psihi\xc4\x8dnega nasilja imajo \xc5\xbeenske, mlaj\xc5\xa1i posamezniki in (ve\xc4\x8dkrat) razvezane osebe.\n_START_SECTION_\nNasilje nad otroki\n_START_PARAGRAPH_\nPsihi\xc4\x8dno nasilje, kot primarna oblika nasilja nad otrokom, se v ZDA pojavlja v 7-11\xc2\xa0% primerov, nekoliko pogosteje nad deklicami. Verjetno se psihi\xc4\x8dno nasilje nad otroki pojavlja \xc5\xa1e v ve\xc4\x8djem obsegu, saj so v uradne statistike vklju\xc4\x8deni le primeri, ko se \xc5\xbertve odlo\xc4\x8dijo spregovoriti in poiskati pomo\xc4\x8d ali pa zaposleni v dolo\xc4\x8denih organizacijah prepoznajo nasilje. Stopnja psihi\xc4\x8dnega trpin\xc4\x8denja raste s starostjo otroka. Psihi\xc4\x8dno nasilje nad otroki obsega vedenje star\xc5\xa1ev ali skrbnikov, s katerim onemogo\xc4\x8dajo razvoj samospo\xc5\xa1tovanja in medosebnih ve\xc5\xa1\xc4\x8din otroka. Vklju\xc4\x8duje namensko omalova\xc5\xbeevanje, zmerjanje in druge oblike \xc5\xbealjivega vedenja, ki prizadenejo otrokovo samopodobo in samospo\xc5\xa1tovanje, zavestno in namensko zanemarjanje otrokovih \xc4\x8dustvenih potreb, poni\xc5\xbeevanje otroka in prikraj\xc5\xa1evanje za dostojanstvo, zastrahovanje, izolacija otroka, namenska vzgoja za asocialnost in disocialnost, izkori\xc5\xa1\xc4\x8danje otrokovega dela v dru\xc5\xbeini ipd. Nasilje v dru\xc5\xbeini obravnava Zakon o prepre\xc4\x8devanju nasilja v dru\xc5\xbeini.'